༄༅། །སྐྱབས་རྗེ་ཟླ་བཟང་རིན་པོ་ཆེའི་སྐུ་ཕྲེང་རིམ་བྱོན་གྱི་རྣམ་ཐར་

མདོར་བསྡུས་བཞུགས་སོ། །

༄༅། །དུས་གསུམ་རྒྱལ་བ་ཀུན་གྱི་སྐུ་གསུང་ཐུགས། །

གཅིག་འདུས་འགྲོ་བ་སྐྱོབ་པའི་དོན་སླད་དུ། །

མི་ཡི་གཟུགས་བྱོན་ཀརྨའི་སྐྱེས་རབས་ཕྲེང༌། །

རིམ་པར་བྱོན་པ་རྣམས་ལ་བདག་ཕྱག་འཚལ། །

རྒྱལ་བས་ལུང་བསྟན་བོད་ཡུལ་སྒམ་པོ་པ། །

ཨོ་རྒྱན་སྤྱན་སྔར་གཉགས་ཆེན་ཛྙ་ན་སྟེ། །

ད་ལྟ་བསམ་བཞིན་སྲིད་པའི་ཚུལ་བཟུང་བ། །

ཟླ་སྤྲུལ་རིམ་པར་བྱོན་ལ་ཕྱག་འཚལ་ལོ། །

ཞེས་མཆོད་པར་བརྗོད་པའི་ཚིག་གིས་མདུན་ལེགས་པར་བསུས་ཏེ། དེ་ཡང་གངས་ཅན་གྱི་ལྗོངས་སུ་མཁས་དང་གྲུབ་པའི་དབང་ཕྱུག་མང་དུ་བྱོན་པ་རྣམས་ལས། རྒྱལ་བས་ལུང་གིས་ཟིན་པའི་སྟོན་པ་གཉིས་པ་ལྟ་བུར་གྱུར་པ་མཉམ་མེད་དྭགས་པོ་ལྷ་རྗེ་སྟེ། དེ་ཉིད་ཀྱི་རྣམ་པར་རོལ་པ་ནི་ཟླ་བཟང་སྤྲུལ་པའི་སྐུ་ཡིན་པར་༧རྒྱལ་བའི་དབང་པོ་དཔལ་ཀརྨ་པ་སྐུ་ཕྲེང་རིམ་བྱོན་དང༌། །དེ་བཞིན་བྱམས་མགོན་ཏཱ་ཡི་སི་ཏུ་རིན་པོ་ཆེ། གཏེར་ཆེན་མཆོག་གྱུར་གླིང་པ་སོགས་སྐྱེས་ཆེན་དུ་མས་ཞལ་གྱིས་བཞེས་ཤིང༌། དེ་སྐད་དུ་ཡང༌། ༧རྒྱལ་མཆོག་བཅུ་དྲུག་པ་ཆེན་པོའི་ཞལ་སྔ་ནས། སྒྲུབ་བརྒྱུད་སྙིང་པོ་དཔལ་ལྡན་ཀརྨ་པའི། །བསྟན་པའི་ཤིང་རྟ་འདྲེན་ལ་བསམ་བཞིན་དུ། །སྙི་སྒོམ་ཆེན་པོའི་སྒྱུ་འཕྲུལ་རྡོ་རྗེའི་གར། །ཡོངས་ཤར་གཟུགས་སྐུའི་སྣང་བརྙན་འཚོ་གཞེས་གསོལ། །ཞེས་རྡོ་རྗེའི་ལུང་གིས་ཟིན་པའི་སྐྱེས་བུ་ཆེན་པོ། སྙིགས་མ་ལྔ་མདོ་རྟགས་ཙམ་འཛིན་པའི་དུས་འདིར། ཉམ་ཐག་འགྲོ་བ་རྣམས་མངོན་མངོན་དང་ངེས་ལེགས་ཀྱི་ལམ་ལ་དགོད་པའི་སླད་དུ་མཉམ་མེད་དྭགས་པོ་ལྷ་རྗེ་དེ་ཉིད་མི་ཡི་གཟུགས་སུ་བྱོན་པ་ནི་ངོ་བོ་གཅིག་ལ་ལྡོག་པ་ཐ་དད་དུ་སྣང་བ་ཡིན་ལ།

༈ དེ་ཡང་ཟླ་སྤྲུལ་སྐུ་ཕྲེང་ལྔ་པ་ངེས་དོན་བསྟན་པ་རབ་རྒྱས་ཞེས་མཚན་གྱི་སྙན་པ་ཡོངས་སུ་གྲགས་པ་དེ་ཉིད་གོང་དུ་སྐུ་ཕྲེང་བཞི་པ་ཡན་ནང་ཆེན་རྫོང་གི་ཁ་ཞབས། དུད་བརྒྱ་དགོན་གྱི་ཕྱོགས་སུ་སྐུ་འཁྲུངས་ཤིང་གདན་ས་སྐྱོང་གནང་མཛད་པ་དང༌། དེ་ཡི་ཡང་སྲིད་སྐུ་ཕྲེང་ལྔ་པ་ངེས་དོན་བསྟན་པ་རབ་རྒྱས་དེ་ཉིད་མདོ་ཁམས་ཆུ་བཞིས་བཅད་པའི་སྒང་དྲུག་ལས། དཔལ་ཁའི་རྒྱལ་བཟང་མདོའི་གཡོན་ལུང༌། དཀར་ཡག་རིང་དམར་དུ། སྟག་རོང་གཟིག་འཕེན་གྱི་བརྒྱུད་པ་སྟག་ཡན་ཚང༌། ཡབ་དཀར་ལུང་དང་ཡུམ་ལོ་གཟའ་གཉིས་ཀྱི་སྲས་སུ། ས་ཕོ་འབྲུག་གི་ལོ་དཔྱིད་ཟླ་ཐ་ཆུང་གི་ཡར་ཚེས་ལ་ངོ་མཚར་བའི་མཚན་ལྟས་དུ་མ་དང་བཅས་ཕྱི་ལོ་ ༡༨༠༨ ལ་སྐུ་འཁྲུངས་ཤིང༌། ཐམས་ཅད་མཁྱེན་པ་པདྨ་ཉིན་བྱེད་ཀྱིས་ཟླ་བཟང་སྤྲུལ་པའི་རྣམ་རོལ་དུ་ལུང་གིས་བསྔགས་ཤིང་བཀྲ་ཤིས་པའི་མེ་ཏོག་ཐོར། སྐྱེས་བུ་དམ་པ་དེ་ཉིད་སྔོན་གྱི་ལས་འཕྲོ་ཀརྨ་བཀའ་བརྒྱུད་ལ་སད་དེ་༧དཔལ་ཀརྨ་པ་ཡབ་སྲས་ཀྱི་མཚན་ཐོས་པ་ཙམ་གྱིས་དད་པ་རང་ཤུགས་ལ་འཆར་ཞིང་མོས་གུས་བཟོད་མེད་དུ་འབར་བ་དང༌། སེམས་ཅན་ལ་སྙིང་རྗེ་དང་བླ་མ་དགེ་བའི་བཤེས་གཉེན་ལ་དད་པ་དག་སྣང་དང༌། ལུས་གནས་བསྲང་ཞིང་སྤྱན་ལྟ་སྟངས་སུ་གཟིགས་པ་སོགས་ཆུང་ངུའི་དུས་ནས་སྐྱེས་བུ་དམ་པའི་རང་རྟགས་ལྡན་པ་བྱུང་ཞིང༌། རིམ་བཞིན་གོང་མའི་གདན་ས་དུད་བརྒྱ་དགོན་དུ་བྱོན་ཏེ་བཞུགས་ཀྱང་དགོན་དེ་ཉིད་ཀྱི་བླ་གྲྭ་རྣམས་ནས་ནང་ཆེན་རྒྱལ་སྲས་དེ་ཉིད་ཟླ་སྤྲུལ་གྱི་ཡང་སྲིད་དུ་རེ་བས་སྟག་ཡན་ཟླ་སྤྲུལ་ཁྲིར་བསྐོ་དང་བདག་འཛིན་མ་བྱས་པས། བྱམས་མགོན་སི་ཏུ་པདྨ་ཉིན་བྱེད་ནས་སྟག་ཡན་ཟླ་སྤྲུལ་དུད་བརྒྱ་དགོན་དུ་མ་བཞག་ཀྱང་འགལ་བ་མེད། དཔལ་སྤུངས་ཀྱི་གདན་སར་བཞུགས་དགོས་ཞེས་བཀའ་ཕེབས་པས་སྐུ་ཕྲེང་ལྔ་པ་དེ་ཉིད་ནི། དགུང་གྲངས་བཅུ་གཉིས་སྐབས་བྱམས་མགོན་སི་ཏུ་པདྨ་ཉིན་བྱེད་མདུན་ནས་དགེ་ཚུལ་གྱི་སྡོམ་པ་ཞུ་གནང་མཛད་དེ་མཚན་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོར་གསོལ།

དགུང་གྲངས་ཉི་ཤུར་ཕེབས་པ་ན་གྲངས་ཚང་བའི་དགེ་འདུན་གྱི་དབུས་མཁན་པོ་བྱམས་མགོན་སི་ཏུ་པདྨ་ཉིན་བྱེད་དབང་པོས་མཛད་ནས་བསྙེན་པར་རྫོགས་ཤིང༌། བསྟན་རྩ་འདུལ་བའི་བསླབ་བྱ་རྣམས་མིག་གི་འབྲས་ལྟར་གཅེས་སྤྲས་མཛད་དེ་འདུལ་བ་འཛིན་པའི་མཆོག་ཏུ་གྱུར།

རྗེ་དེ་ཉིད་ངེས་དོན་གྱི་དབང་དུ་རྗེ་བཙུན་སྒམ་པོ་པའི་སྐུའི་སྐྱེ་བ་བཞེས་ནས་ས་བཅུ་ལམ་ལྔ་མཐར་ཕྱིན་དུ་ཟིན་ཀྱང༌། ཐུན་མོང་གི་གདུལ་བྱའི་སྣང་ངོར་གྲུབ་ཆེན་སྦས་པའི་རྣལ་འབྱོར་པ་ཆེ་ཀརྨ་ནོར་བུ་དང་རི་མགུལ་ནོར་བུ་སྟེ་ནོར་བུ་རྣམ་གཉིས་དང༌། འཇམ་མགོན་བློ་གྲོས་མཐའ་ཡས། རྗེ་དབོན་བསམ་གཏན་སྤྲུལ་པའི་སྐུ། ཀརྨ་ཐེག་མཆོག་བསྟན་འཕེལ་སོགས་མཚན་ལྡན་གྱི་བླ་མ་ཚུལ་བཞིན་བསྟེན་ནས་སྨིན་བྱེད་ཀྱི་དབང༌། གྲོལ་བྱེད་ཀྱི་ཁྲིད། རྒྱབ་རྟེན་གྱི་ལུང་དང་བཅས་པ་ལེགས་པར་གསན་ནས་དགའ་ལྡན་ཡིད་དགའ་ཆོས་འཛིན་གཉིས་པའི་སྒྲུབ་ཁང་ཆེན་མོར། ལོ་གསུམ་ཟླ་གསུམ་དབེན་པ་བསྟེན་ནས་གྲོལ་ལམ་འོད་གསལ་ཕྱག་རྒྱ་ཆེན་པོ་དང་ཐབས་ལམ་ཟབ་ལམ་ནཱ་རོ་ཆོས་དྲུག་རྩེ་གཅིག་ཏུ་སྒོམ་པར་མཛད་ནས་ཟུང་འཇུག་རྡོ་རྗེ་འཆང་གི་གོ་འཕང་སྒྲུབ་པར་མཛད།

རྗེ་འདི་ཉིད་བྱམས་མགོན་སི་ཏུ་པདྨ་ཉིན་བྱེད་དབང་པོའི་སློབ་མའི་གཙོ་བོ་མཁས་བཙུན་བཟང་པོའི་ཡོན་ཏན་གྱི་དཔེར་འོས་པ་གྱུར་ཅིང༌། བྱམས་མགོན་སི་ཏུ་རིན་པོ་ཆེའི་ཞལ་ཆེམས་ཀྱི་བཀའ་བཞིན་གནས་མཆོག་འོག་མིན་ཀརྨ་དགོན་ཞེས་རྗེ་དུས་གསུམ་མཁྱེན་པའི་གདན་ས་བཏབ་པ་དེ་ཉིད་ཉམས་གསོ་དང་བསྟན་པ་སྤེལ་བའི་ཆེད་དུ་བྱོན།

སླར་ཡང་བྱམས་མགོན་མཆོག་གི་བཀའ་ལུང་དང༌། དེ་བཞིན་གཏེར་ཆེན་མཆོག་གྱུར་གླིང་པའི་གཏེར་ལུང་དུ་གསལ་བའི་གདན་ས། དིལ་ཡག་ཨེ་ཝྃ་དཔལ་རི་བཀྲ་ཤིས་མི་འགྱུར་རྡོ་རྗེ་རྒྱལ་མཚན་གླིང་གི་དགོན་པ་གསར་བཞེངས་མཛད།

རྗེ་བློ་གྲོས་མཐའ་ཡས། འཆི་མེད་སྤྲུལ་སྐུ་ངེས་དོན་དབང་པོ། མགོན་སྤྲུལ་བླ་མ་མགོན་དབང་སོགས་བླ་སྤྲུལ་ཆེ་ཕྲ་མཐའ་དག་གིས་ཟླ་སྤྲུལ་མཁན་པོ་མཛད་པར་རྗེ་པདྨ་ཉིན་བྱེད་མདུན་དུ་ཞུས་པས་འོས་བབས་ཤིན་ཏུ་ཆེ་རུང་ཁོང་ཐེམ་སྤོང་གི་དམ་བཅའ་དང༌། ཚེ་མཚམས་པ་ཡིན་པས་གསུང་དཀའ་ཡང་བསྐུལ་མ་ཞུ་ཆོག་པར་ཞལ་གྱིས་བཞེས་ཏེ་བཀའ་ཕེབས་གནང་བ་ལ་དགོངས་པ་ཞུས་ཀྱང་མ་གནང་ཞིང་མཁན་པོར་མངའ་གསོལ་མཛད་ནས་དམ་ཆོས་འདུལ་བའི་བསྟན་པ་ཉིན་མོ་ལྟར་གསལ་བར་མཛད་པས་ཁམས་གསུམ་ཆོས་ཀྱི་རྒྱལ་པོ་ཆེན་པོ་བསྟན་འཛིན་ཀུན་གྱི་དབུས་ན་མངོན་པར་མཐོ་བ་རི་རྒྱལ་ལྷུན་པོ་བཞིན་དུ་གྱུར་པ་ཡིན་ཏེ། སྡོམ་རྒྱུན་གསོལ་འདེབས་ལས་ཀྱང༌། ཟླ་བ་བཟང་དང༌། ཞེས་གསུངས་པ་ལྟར། བཀའ་བརྒྱུད་གསེར་གྱི་ཕྲེང་བའི་སྡོམ་རྒྱུན་མཁན་པོའི་གྲལ་དུ་བཞུགས་པ་ཡིན་ནོ། །

གཞན་ཡང་སི་ཏུ་པདྨ་ཀུན་བཟང་དང་འཇམ་མགོན་བློ་གྲོས་མཐའ་ཡས། ས་བཅུ་བསྟན་འཛིན་བྱང་ཆུབ་ཉི་མ་སོགས་ལ་ཕྱག་ཆེན་དང་ཆོས་དྲུག་གི་སྨིན་ཁྲིད་སོགས་ཕུལ། མཁན་ཆེན་བཀྲ་ཤིས་འོད་ཟེར་མཆོག་ལ་དགུང་གྲངས་ཉི་ཤུ་ལོར་དགེ་ཚུལ་གྱི་སྡོམ་པ་དང་ཉེར་བདུན་ལོར་བསྙེན་རྫོགས་ཀྱི་སྡོམ་པ་གནང་སྟེ་མཐར་མཁན་ཆེན་བཀྲ་ཤིས་འོད་ཟེར་ལ་སྲུང་མདུད་མགུལ་དར་བཅས་བསྩལ་ཞིང་བཀའ་བརྒྱུད་གསེར་གྱི་ཕྲེང་བའི་སྡོམ་རྒྱུན་མཁན་པོ་མངའ་གསོལ་མཛད།

ཐུན་མོང་གི་གདུལ་བྱའི་སྣང་ངོར་འོག་མིན་ཀརྨའི་གཟིམ་སྤྱིལ་དུ་སྐབས་ཤིག་ཅུང་སྙུན་པའི་ཚུལ་བསྟན་སྐབས། དགོན་ཞབས་ཉ་ལུ་རྟོགས་ལྡན་རིན་ཆེན་བསོད་ནམས་ནས་ཕྱག་བརྟེན་ཅིང་སྐུ་སྐྱོར་ཕུལ་བས། ད་ལྟ་ང་ལ་སྐུ་སྐྱོར་མི་དགོས། མ་འོངས་པ་ན་ང་རང་ཛམྦྷ་ལ་དམར་པོའི་བུར་སྐྱེ་བས་དེ་དུས་ཁྱོད་ང་ལ་ཞབས་ཕྱི་བསྒྲུབ་རྒྱུ་ཡོད་ན་དགོས་ཞེས་གསུངས་ནས། མཐར་གདུལ་བྱ་རྟག་འཛིན་ཅན་རྣམས་རྟག་པར་འཛིན་པ་བཟློག་པའི་སླད་དུ་དིལ་ཡག་དགོན་གྱི་གཟིམ་སྤྱིལ་དུ་དགུང་ལོ་དྲུག་ཅུ་རེ་གསུམ་བཞེས་པ་ཟླ་བ་ལྔ་པའི་ཚེས་བཅུ། ཕྱི་ལོ་ ༡༨༧༠ ལ་གཟུགས་སྐུའི་བཀོད་པ་ཆོས་སྐུ་ཐིག་ལེ་ཉག་གཅིག་གདོད་མའི་ཞི་དབྱིངས་སུ་བསྡུ་བར་མཛད་དོ། །

༈ དེ་ཡི་ཡང་སྲིད་ཟླ་སྤྲུལ་སྐུ་ཕྲེང་དྲུག་པ་ནི། གོང་མའི་ཞལ་ཆེམས་བཞིན། ༧རྒྱལ་བའི་དབང་པོ་དཔལ་ཀརྨ་པ་དང༌། འཇམ་མགོན་བློ་གྲོས་མཐའ་ཡས། རྗེ་པདྨ་འོད་གསལ་མདོ་སྔགས་གླིང་པ་སོགས་ཀྱི་དགོངས་པ་གཅིག་ཏུ་གྱུར་པ་མ་ཟད། གཏེར་ཆེན་མཆོག་གྱུར་གླིང་པའི་བཀའ་ལུང་ལས་ཀྱང༌། བདག་ལ་ལྐོག་གྱུར་མངོན་ཤེས་མེད་དེ་ཀྱང༌། །གུས་པས་བླ་མར་གསོལ་བ་བཏབ་པའི་ཚེ། །དིལ་ཡག་ཟླ་བཟང་བཀའ་དྲིན་སུམ་ལྡན་དེ། །དགེ་རྒྱལ་བ་ཞེས་བྱ་བའི་ས་ཕྱོགས་སུ། །ཛམྦྷ་ལ་ཡི་རྣམ་འཕྲུལ་ཛཾ་དམར་དཔོན། །བར་མའི་དཔོན་ལ་ཡང་སྲིད་འཁྲུངས་པར་ངེས། །བླ་མའི་ཐུགས་རྗེའི་མཐུ་ལས་གྲུབ་པར་མངོན། །བཀྲ་ཤིས་བདེ་ལེགས་བསྟན་འགྲོའི་དཔལ་དུ་ཤོག །ཅེས་གསུངས་པ་ལྟར། ཟླ་སྤྲུལ་ངེས་དོན་ཆོས་ཀྱི་རྒྱལ་མཚན་དེ་ཉིད། ཡབ་དགེ་རྒྱལ་བར་མ་ཛཾ་དམར་ཚང་གི་དཔོན་དང་ཡུམ་ལྷ་མོ་དར་གཡང་གཉིས་ཀྱི་སྲས་སུ་ངོ་མཚར་བའི་ལྟས་དུ་མ་དང་བཅས། ས་འབྲུག་ཕྱི་ལོ་ ༡༨༦༨ ལོར་སྐུ་འཁྲུངས། དགུང་གྲངས་ལྔ་ལ་ཕེབས་སྐབས་གདན་ས་དིལ་ཡག་དགོན་དུ་ཁྲི་སྟོན་མཛད། དེ་ནས་བཟུང་ཡི་གེ་འབྲི་ཀློག་སོགས་གསན་སྦྱོང་མཛད། དགུང་ལོ་བརྒྱད་ལ་ཕེབས་སྐབས་འོག་མིན་ཀརྨའི་གདན་སར་སླར་ཡང་ཁྲི་ཕེབས་མཛད། དགུང་ལོ་བཅོ་ལྔར་དཔལ་སྤུངས་སུ་ཕེབས་ནས་རྗེ་བློ་གྲོས་མཐའ་ཡས་མཇལ་ཞིང་ཀར་ལུགས་གཙོ་བོར་གྱུར་པའི་དབང་ཆོས་མན་ངག་ཟབ་རྒྱས་གསན།

ཟླ་སྤྲུལ་མཆོག་མཚུར་ཕུར་༧རྒྱལ་དབང་ཀརྨ་པ་མཇལ་བར་ཕེབས་ཏེ་མཚུར་ཕུར་བཞུགས་པའི་སྐབས་སུ། ས་བཅུ་སྐུ་ཕྲེང་དང་པོ་བསྟན་འཛིན་བྱང་ཆུབ་ཉི་མ་སྟག་ཡན་ཚང་ལ་འཁྲུངས་པ་དེའི་ཡང་སྲིད་ས་བཅུ་སྐུ་ཕྲེང་གཉིས་པ་དགེ་རྒྱལ་ཛཾ་དམར་དཔོན་གྱི་སྲས་སུ་འཁྲུངས་པ་དགུང་ལོ་བཅུ་དྲུག་སོན་པ་དེ་ཉིད་ཞི་བར་གཤེགས་པའི་བང་མི་འབྱོར། ཟླ་སྤྲུལ་མཆོག་ནས་༧རྒྱལ་དབང་བཅོ་ལྔ་པ་མཁའ་ཁྱབ་རྡོ་རྗེར་བརྟག་པ་ཞུས་པར། སངས་རྒྱས་ཀརྨ་པའི་སྒྲིབ་བྲལ་ཡེ་ཤེས་ཀྱི་གཟིགས་པ་བླ་ན་མེད་པས་དགེ་རྒྱལ་ཛཾ་དམར་ཚང༌། ཡབ་དབོན་པོ་ཚེ་དབང་རིག་འཛིན་དང་ཡུམ་བསོད་ནམས་དཔལ་སྒྲོན་གཉིས་ཀྱི་སྲས་སུ་མེ་འབྲུག་ལོ་པར་་ཕྱི་ལོ་ ༡༩༡༦ ལོར་འཁྲུངས་པ་དེ་ཉིད་ས་བཅུའི་ཡང་སྲིད་འཁྲུལ་བྲལ་ཡིན་པའི་བཀའ་ལུང་ཕེབས་པ་བཞིན། ས་བཅུ་སྐུ་ཕྲེང་གསུམ་པ་ཆོས་ཀྱི་ཉི་མ་དེ་ཉིད་དིལ་ཡག་དགོན་དུ་གསེར་ཁྲིར་མངའ་གསོལ་མཛད།

དེ་ནས་དིལ་ཡག་གདན་སར་སྐུ་མཚམས་ལོ་ཤས་བཞུགས་པ་དང༌། རྟེན་གསར་བཞེངས། སྒྲུབ་མཆོད། གར་འཆམ་ཚེས་བཅུ། སྒྲུབ་སྡེ་གསར་འཛུགས་སོགས་བསྟན་པའི་མཛད་ཕྲིན་རླབས་ཆེན་བསྐྱངས་པ་དང༌། དེར་མ་ཟད་༧དཔལ་རྒྱལ་བའི་དབང་པོ་ཀརྨ་པ་བཅོ་ལྔ་པ་མཁའ་ཁྱབ་རྡོ་རྗེའི་བཀའ་བཞིན་མདོ་ཁམས་སྨད་ཕྱོགས་སུ་རབ་བྱུང་དང་བསྙེན་རྫོགས། དབང་ལུང་ཁྲིད་གསུམ་སོགས་འཆད་སྤེལ་མཛད་དེ། མཐར་ལྕགས་ལུག་ཕྱི་ལོ་ ༡༩༣༡ སྟེ། དགུང་གྲངས་དྲུག་ཅུ་རེ་བཞིར་ཕེབས་པའི་ཚེ་དགོངས་པ་གཞན་དོན་དུ་གཤེགས་སོ། །

༈ དེའི་ཡང་སྲིད། བདག་ཅག་རྣམས་ཀྱི་མེ་ཏོག་གང་ལ་ཕག་པའི་ལྷ་སྐལ་བཀའ་དྲིན་སུམ་ལྡན་འཁོར་ལོའི་མགོན་པོ་ངེས་པ་དོན་གྱི་རྡོ་རྗེ་འཆང་ཟླ་སྤྲུལ་སྐུ་ཕྲེང་བདུན་པ་དོན་གྱི་སླད་དུ་མཚན་ནས་སྨོས་ན། ཀརྨ་ངེས་དོན་སྒྲུབ་བརྒྱུད་ཆོས་ཀྱི་ཉི་མ་དཔལ་བཟང་པོ་མཆོག་ནི། བྱམས་མགོན་སི་ཏུ་པདྨ་དབང་མཆོག་རྒྱལ་པོའི་བཀའ་ལུང་ལས། མདོ་ཁམས་སྡེ་དགེ་མདུན་འཁོར་ཇ་སྦྲ་ཚང་ཁྱེའུ་སྦྲུལ་ལོ་པ་ཡབ་ལ་ཚེ་དང་ཡུམ་གཡང་གི་མིང་ཡོད་པ་དེ་ག་ངོས་འཛིན་དགོས་ཞེས་བཀའ་ཕེབས་ལྟར། ཕྱི་ལོ་ ༡༩༢༩ བོད་རབ་བྱུང་བཅུ་དྲུག་པའི་ས་སྦྲུལ་ཟླ་བ་༡༢་པའི་ཚེས་༡༥་ཉིན་སྐུ་འཁྲུངས། དེ་འཕྲལ་ནང་ཆེན་དིལ་ཡག་དགོན་ནས་བླ་གྲྭ་ཆེ་གྲས་བཅོ་ལྔ་ཙམ་སྡེ་དགེའི་ཕྱོགས་སུ་ཕེབས་ནས། བརྟགས་ཡིག་བཀའ་ཕེབས་བཞིན་ཇ་སྦྲ་ཚང་ཡབ་ཚེ་དབང་མགོན་པོ་དང་ཡུམ་ཆུ་རྡོ་གཡང་དགའ་གཉིས་ཀྱི་སྲས་ཁྱེའུ་སྦྲུལ་ལོ་པ་ཅན་གྱི་ཡང་སྲིད་འཁྲུལ་བྲལ་ངེས་རྙེད་བྱུང་ཡང༌། དེ་སྔོན་འདྲིས་ཤེས་མེད་པ་དང་མི་ཚང་དཔོན་རིགས་སུ་གྱུར་གཤིས་ཅི་དྲག་བྱམས་མགོན་མཆོག་ལ་ཞུས་པས། ཆེད་དུ་ཕྱག་བྲིས་དང་མི་སོགས་བཏང་གནང་མཛད། ཡབ་ཡུམ་གཉིས་ནས་བྱམས་མགོན་མཆོག་གི་གདན་སར་བཞུས་ན་འགྲིག་རྒྱུ་དང་དེ་མིན་ཐག་རིང་དུ་ཕེབས་དགོས་ཚེ་མི་ཡོང་ཚུལ་ཞུས་པས་ཡབ་ཡུམ་གཉིས་བྱམས་མགོན་མཆོག་གི་མདུན་ཆེད་དུ་ཤོག་གསུངས་ནས་ཞལ་ཏ་བཀའ་སློབ་གནང་བས་ཡབ་ཡུམ་གཉིས་ཀྱིས་ཁས་ལེན་ཞུས། དགུང་གྲངས་དྲུག་པར་ཕེབས་སྐབས་དཔལ་སྤུངས་སུ་བྱམས་མགོན་སི་ཏུ་པདྨ་དབང་མཆོག་རྒྱལ་པོའི་མདུན་དབུ་སྐྲ་གཙུག་ཕུད་འབུལ་བ་དང༌། ན་བཟའ་མཚན་གསོལ་བཅས་གནང་སྟེ། མཚན་ཀརྨ་སྒྲུབ་བརྒྱུད་བསྟན་པ་རབ་རྒྱས་འཕྲིན་ལས་ཀུན་ཁྱབ་དཔལ་བཟང་པོ་ཞེས་གསོལ། རྡོར་དྲིལ་ན་བཟའ་ཆ་ཚང་དང༌། ཆིབས་རྟ་དྲེལ་བཅས་གནང༌། དིལ་ཡག་དགོན་གྱི་བླ་གྲྭ་རྣམས་ལ་ཡར་ལམ་འགྲོ་སྟངས་དང་དིལ་ཡག་ནས་ཁྲི་སྟོན་བྱེད་ཕྱོགས་སྐོར་ལ་བཀའ་སློབ་གནང་ནས་སྡེ་དགེ་བརྒྱུད་ཡབ་ཡུམ་དང་ལྷན་ཅིག་དིལ་ཡག་དགོན་དུ་ཆིབས་བསུ་གསེར་ཕྲེང་བཅས་ཞབས་པད་བཀོད་དེ། དུས་ཚེས་དགེ་བར་ནང་ཆེན་ཁུལ་ཕན་ཚུན་གྱི་དགོན་ཁག་བླ་སྤྲུལ་སེར་སྐྱ་མང་ཚོགས་ཁྲི་ཚོ་འདུས་པའི་དབུས་སུ་རྗེ་གོང་མ་རིམ་བྱོན་གྱི་གདན་ས་དིལ་ཡག་དགོན་གྱི་གསེར་གྱི་ཁྲི་འཕང་མཐོན་པོར་ཁྲི་སྟོན་མངའ་གསོལ་ཟབ་རྒྱས་མཛད།

ཡོངས་འཛིན་བླ་མ་རྒྱ་མཚོའི་མདུན་ནས་ཡི་གེ་འབྲི་ཀློག་གསན་སྦྱོང་མཛད་དེ་ཟླ་བ་བརྒྱད་ཙམ་དིལ་ཡག་དགོན་དུ་བཞུགས། དེ་ནས་སླར་དཔལ་སྤུངས་དགོན་དུ་སློབ་གཉེར་མཛད་དེ་ལོ་ངོ་གསུམ་ཙམ་བཞུགས། དེ་རྗེས་དིལ་ཡག་དགོན་ནས་ཕེབས་བསུ་བཅས་འབྱོར་བས་བྱམས་མགོན་མདུན་དགོངས་ཞུ་མཛད་ནས་དིལ་ཡག་དགོན་དུ་ཕེབས་ཏེ་ལོ་ངོ་གཅིག་ཙམ་བཞུགས།

སླར་ཡང་བྱམས་མགོན་མཆོག་གི་ཕྱག་བྲིས་ཕེབས་དོན་བཞིན་གདན་ས་དཔལ་སྤུངས་སུ་ཕེབས། ༧རྒྱལ་བའི་དབང་པོ་དཔལ་ཀརྨ་པ་སྐུ་ཕྲེང་བཅུ་དྲུག་པ་རང་བྱུང་རིག་པའི་རྡོ་རྗེས་དབུས་བླ་སྤྲུལ་དགེ་འདུན་གྲངས་སུམ་བརྒྱ་ལྷག་ལ་བྱམས་མགོན་སི་ཏུ་པདྨ་དབང་མཆོག་རྒྱལ་པོ་མཆོག་ནས་སྒྲུབ་ཐབས་ཀུན་བཏུས་དང༌། དྭགས་པོའི་བཀའ་འབུམ། བཀའ་བརྒྱུད་སྔགས་མཛོད། གདམས་ངག་མཛོད་སོགས་གསར་རྙིང་གི་དབང་ལུང་ལོ་ངོ་གཅིག་རིང་འབུལ་གནང་མཛད་སྐབས་ཟླ་སྤྲུལ་མཆོག་ཀྱང་མ་ལུས་པར་གསན།

དེ་ནས་དམ་པའི་སྐྱེས་བུའི་ཐུགས་རྒྱུད་ངེས་འབྱུང་གི་བསམ་པས་སད་དེ་ཁྱིམ་ནས་ཁྱིམ་མེད་པར་རབ་ཏུ་བྱུང་བར་མཛད། འདི་སྐབས་ཟླ་སྤྲུལ་མཆོག་ལ་༧རྒྱལ་མཆོག་བཅུ་དྲུག་པ་ཆེན་པོའི་ཞལ་སྔ་ནས། ཨོཾ་སྭསྟི། སྒྲུབ་བརྒྱུད་སྙིང་པོ། སོགས་ཀྱི་ཞབས་བརྟན་གསོལ་འདེབས་ཀྱང་རྩོམ་གནང་མཛད། ༧རྒྱལ་བའི་དབང་པོ་དཔལ་ཀརྨ་པ་ཆེན་པོ་མཆོག་དང་བྱམས་མགོན་སི་ཏུ་རིན་པོ་ཆེ་ལི་ཐང་ཕྱོགས་དབུས་སུ་ཕེབས་སྐབས་ཟླ་སྤྲུལ་མཆོག་དཔལ་སྤུངས་སུ་བཞུགས་ནས་སློབ་གཉེར་སོགས་མཛད།

དེ་ནས་ཡབ་སྲས་སླར་དཔལ་སྤུངས་སུ་ཕེབས་ནས་དཔལ་སྤུངས་ཚེས་བཅུ་ཆེན་མོའི་གར་འཆམ་དང་དགྱེས་སྤྲོ་མཛད་ནས། ཕྱི་ལོ་ ༡༩༤༢ ལྕགས་སྦྲུལ་ལོ་མཇུག་ཏུ་༧རྒྱལ་དབང་བཅུ་དྲུག་པ་མཆོག་དབུས་ཕྱོགས་སུ་ཕེབས་སྐབས་དིལ་ཡག་དགོན་དུ་ཞབས་པད་འཁོད་པའི་གསོལ་བ་བཏབ་དོན་ལྟར་དིལ་ཡག་དགོན་དུ་ཞབས་ཀྱིས་བཅགས་ཏེ་ཞག་བཅུ་བཞིའི་རིང་བཞུགས་སྐབས་༧རྒྱལ་དབང་མཆོག་གི་མ་ཡུམ་བསྙུང་གཞི་ལྗི་བབས་ཆེ་བར་རྒྱལ་དབང་མཆོག་གི་ཐུགས་བཞེད་བཀའ་ཕེབས་ལྟར་དིལ་ཡག་བླ་གྲྭ་ནས་མི་འཁྲུགས་པའི་དབང་ཆོག་ཉིན་གསུམ་རིང་གྲངས་བསགས་མཛད། རིན་པོ་ཆེ་མཆོག་དང་ས་བཅུ་རྣམ་གཉིས་དབུས་བླ་གྲྭ་རྣམས་ནས་<ཡོད་ཉལ>བར་༧རྒྱལ་མཆོག་བཅུ་དྲུག་པ་ཆེན་པོ་ཕེབས་སྐྱེལ་ཞུས།

སླར་དཔལ་སྤུངས་སུ་བྱོན་ནས་རིག་གཞུང་སྤྱི་དང་ལྷག་པར་རྗེ་འཇམ་མགོན་མཁྱེན་བརྩེའི་འོད་ཟེར་མདུན་ནས་ཟབ་ལམ་ནཱ་རོ་ཆོས་དྲུག་ཡོངས་རྫོགས་གསན། ཕྱི་ལོ་ ༡༩༥༤ ལོར་དིལ་ཡག་དགོན་དུ་ཕེབས་ནས་ས་བཅུ་སྐུ་ཕྲེང་གསུམ་པ་ཆོས་ཀྱི་ཉི་མ་དང་བླ་མ་སངས་རྒྱས་སོགས་ལས་བཀའ་ཁྲིད་ཕྱག་ལེན་མན་ངག་བཅས་གསན་ནས་དིལ་ཡག་སྒྲུབ་དཔོན་བསྟན་འཛིན་གྱིས་སྐྱོར་དཔོན་ཞུས་ཏེ་ལོ་གསུམ་དང་ཟླ་བ་བཞི་ཙམ་རིང་སྔོན་འགྲོ་ནས་བཟུང་བླ་སྒྲུབ་དང༌། ཡི་དམ་སྣ་ཚོགས་ཀྱི་བསྙེན་སྒྲུབ་སོགས་སྒྲུབ་པ་མཐར་ཕྱིན་པ་མཛད།

དེ་ནས་ལོ་ཤས་རིང་དིལ་ཡག་དགོན་གྱི་གཙུག་ལག་ཁང་གསར་བཞེངས་སོགས་མཛད་ནས། བྱམས་མགོན་ཕྱོགས་སུ་ཕེབས་ཁར་དིལ་ཡག་ཏུ་ཞག་ཤས་བཞུགས་པར་ཞབས་ཞུ་དང་ཕེབས་སྐྱེལ་སྒི་སྣ་དགོན་བར་དུ་ཕེབས། ལྷ་ཁང་གསར་བཞེངས་ལེགས་པར་གྲུབ་པ་ལ་བྱམས་མགོན་མཆོག་གིས་མཚོན་ཐུགས་དགྱེས་པར་བྱུང༌།

ཕྱི་ལོ་ ༡༩༤༩ དགུང་གྲངས་ཉི་ཤུ་ཐོག་དཔལ་སྤུངས་སུ་ཕེབས་ནས་བརྟན་མཁས་ཡོན་ཏན་གྱི་བདག་ཉིད་བྱམས་མགོན་ཏཱ་ཡི་སི་ཏུ་དཔལ་ལྡན་ཀུན་ཁྱབ་ངེས་དོན་སྨྲ་བའི་སེངྒེ་འཆི་མེད་པདྨ་དབང་མཆོག་གྲུབ་པ་མཆོག་ལས་རྣམ་པར་རྒྱལ་བའི་སྡེའི་དབུས་མཁན་སློབ་གྲངས་ཚང་གི་མདུན་ནས་བསྙེན་རྫོགས་ཀྱི་སྡོམ་པ་གསན་ནས་སླར་དིལ་ཡག་ཏུ་ཕེབས། ས་འབྲུག་ཟླ་བ་བརྒྱད་པའི་ཚེས་༢༥་ཐོ་རངས་ཁར་བྱམས་མགོན་མཆོག་ཞི་བར་གཤེགས།

ཕྱི་ལོ་ ་ལོར་དབུས་ལྷ་ལྡན་སོགས་སུ་གནས་གཟིགས་དང་སྟོད་ལུང་མཚུར་ཕུར་༧རྒྱལ་དབང་རིག་པི་རྡོ་རྗེའི་ཞལ་མཇལ་མཛད་སྐབས་རྒྱལ་དབང་མཆོག་ནས་བཞུགས་གནས་བསུ་སྐྱེལ་སོགས་ཐུགས་གཟིགས་བསམ་ལས་འདས་པ་མཛད།

དེ་ནས་དབུས་ལྷ་ལྡན་གཙུག་ལག་ཁང་དང་གདན་ས་ཁག་སོགས་སུ་མཆོད་འབུལ་མཛད་དེ་སླར་དིལ་ཡག་དགོན་དུ་ཕེབས་ནས་ལོ་ཤས་མཚམས་དུས་ཀྱི་འགྱུར་བ་ཆེ་བས་ཕྱི་ལོ་ ༡༩༥༨ ལོར་སྟོན་འཁོར་ཉུང་ངུ་བཅས་མཚུར་ཕུར་ཕེབས་ནས་༧རྒྱལ་དབང་མཆོག་འབྲུག་བརྒྱུད་འབྲས་ལྗོངས་སུ་བྱོན་སྐབས་ལྷན་དུ་ཕེབས།

༧རྒྱལ་དབང་མཆོག་འབྲས་ལྗོངས་རུམ་བཏེགས་དགོན་པ་རྙིང་པར་བཞུགས། ཟླ་སྤྲུལ་མཆོག་འབྲས་ལྗོངས་ས་གནས་སངས་ཀྱི་དགོན་པར་ཟླ་ཤས་རིང་སྐུ་མཚམས་ལ་བཞུགས་ནས། དགུན་ཟླ་༧རྒྱལ་བའི་དབང་པོ་དཔལ་ཀརྨ་པ་མཆོག་གནས་གཟིགས་ལ་ཕེབས་སྐབས་ཞབས་གྲལ་དགོས་པ་བཀའ་ཕེབས་ལྟར་རྒྱ་གར་གནས་གཟིགས་ཟིན་པ་དང༌། ས་བཅུ་སྤྲུལ་སྐུ་གློ་ཡུལ་དུ་ཕེབས་པར་ཞལ་མཇལ་ཆེད་༧རྒྱལ་དབང་ཀརྨ་པ་མཆོག་གི་མདུན་དགོངས་ཞུས་ཀྱིས་གློ་ཡུལ་དུ་ཕེབས་ཏེ་དབྱར་རིང་ས་བཅུ་རིན་པོ་ཆེ་ལྷན་དུ་དེར་བཞུགས།

དེའི་དགུན་ཁར་བལ་ཡུལ་དུ་ཕེབས་པས་༧རྒྱལ་དབང་ཀརྨ་པ་མཆོག་གིས་ཕྱག་བྲིས་དང་བང་མི་ཆེད་བཏང་གནང་ནས། ཁྱེད་སྤྲུལ་སྐུ་གཉིས་དང་ཨ་འཛིན་སྤྲུལ་སྐུ་བཅས་ལྷན་དུ་བལ་ཡུལ་འཕགས་ཤིང་ཀརྨའི་དགོན། ཤྲཱི་ཀརྨ་རཱ་ཛ་མ་ཧཱ་བྷི་ཧ་ར་འཛིན་སྐྱོང་བྱ་དགོས་ཞེས་བཀའ་ཕེབས་ལྟར་ལོ་བདུན་ཙམ་བཞུགས།

༧ས་སྐྱ་བདག་ཁྲི་རིན་པོ་ཆེ་མཆོག་དང༌། ༧རྒྱལ་མཆོག་བཅུ་དྲུག་པ་ཆེན་པོ་མཆོག་དང༌། སི་ཏུ་པདྨ་དོན་ཡོད། དིལ་མགོ་མཁྱེན་བརྩེ་རིན་པོ་ཆེ། སྤྲུལ་སྐུ་ཨོ་རྒྱན་རིན་པོ་ཆེ་བཅས་ཀྱི་དྲུང་ནས་དབང་ལུང་བཀའ་ཁྲིད་སོགས་གསན།

དེ་ནས་མཆོད་རྟེན་བྱ་རུང་ཁ་ཤོར་གནས་འཛིན་རྒྱ་བླ་མ་ནས་ཕྱི་ལོ་ ༡༨༦༦ ལོར་མཆོད་རྟེན་ཆེན་པོའི་དྲུང་དུ་ས་ཆ་ཞིག་ཕུལ་བ་དང་དེ་བཞིན་དད་སྦྱིན་ཁག་ནས་རོགས་རམ་ཞུས་པ་ལ་བརྟེན་ནས་དགོན་པ་ཆུང་ངུ་ཞིག་བཞེངས་མཛད་པ་དེར་༧རྒྱལ་དབང་མཆོག་ནས་ཀརྨའི་འཕྲིན་ལས་ཆོས་འཁོར་དར་རྒྱས་གླིང་དུ་མཚན་བཏགས་གནང་མཛད། དེ་སྐབས་སྟོན་འཁོར་བརྒྱད་ཙམ་ལས་མེད། དགོན་སྡེ་ཕན་ཚུན་ཁག་གི་བླ་སྤྲུལ་དགེ་འདུན་རྣམས་ལ་རབ་བྱུང་བསྙེན་རྫོགས་དབང་ལུང་བཀའ་ཆོས་སོགས་འཆད་སྤེལ་མཛད།

ཕྱི་ལོ་ ༡༩༧༨ ས་རྟ་ལོར་ས་བཅུ་སྐུ་ཕྲེང་གསུམ་པ་ཆོས་ཀྱི་ཉི་མ་དགུང་གྲངས་༦༣་ཐོག་དགོངས་པ་གཞན་དོན་དུ་གཤེགས་པར་དགོངས་རྫོགས་མཆོད་འབུལ་དང༌། ༧རྒྱལ་མཆོག་བཅུ་དྲུག་པ་ཆེན་པོར་ཡང་སྲིད་ལུང་བསྟན་ཞུ་དོན་ལྟར། ཡབ་དཀོན་མཆོག་བསམ་གཏན་དང་ཡུམ་བོ་དགེ་གཉིས་ཀྱི་སྲས་ལྕགས་སྤྲེལ་ལོ་པ་བཀའ་རྟགས་བཞིན་གྱི་ཡང་སྲིད་ངེས་རྙེད་ཀྱིས་ཀརྨའི་ཕྲིན་ལས་ཆོས་འཁོར་དར་རྒྱས་གླིང་དུ་དགུང་གྲངས་་་་ཐོག་ན་བཟའ་མཚན་གསོལ་རྟེན་འབྲེལ་མཛད།

ཕྱི་ལོ་ ༡༩༨༡ ལོར་༧རྒྱལ་མཆོག་བཅུ་དྲུག་པ་ཆེན་པོ་མཆོག་སྐུ་སྙུང་བའི་ཚུལ་བསྟན་ནས་ཕྱི་རྒྱལ་དུ་སྨན་བཅོས་སུ་ཕེབས་པའི་སྐབས། ༧རྒྱལ་དབང་མཆོག་གི་བཀའ་ཕེབས་བཞིན་རྒྱ་གར་གྲོང་ཁྱེར་ཀ་ལི་ཀ་ཏར་ཕེབས་ཏེ་ཞལ་མཇལ་དང་བཀའ་བགྲོས་མཛད། མཐར་ཨ་རིའི་གྲོང་ཁྱེར་ཛཡན་དུ་ལྕགས་བྱ་བོད་ཟླ་༩་པའི་ཚེས་༨་ལ་དགོངས་པ་གཞན་དོན་དུ་གཤེགས་ནས་སྐུ་གདུང་གདན་ས་རུམ་བཏེགས་བཤད་སྒྲུབ་ཆོས་འཁོར་གླིང་དུ་གདན་དྲངས་པར་དགོངས་རྫོགས་མཆོད་འབུལ་ཆེད་བླ་གྲྭ་ཚང་མ་ལྷན་དུ་གདན་ས་འབྲས་ལྗོངས་རུམ་བཏེགས་བཤད་སྒྲུབ་ཆོས་འཁོར་གླིང་དུ་ཕེབས།

དེ་ནས་རིམ་བཞིན་གྲྭ་འཁོར་ཇེ་མང་དུ་སོང་སྟེ་ཕྱི་ལོ་ ༡༩༨༢ མེ་ཁྱི་ལོར་མཆོད་རྟེན་བྱ་རུང་ཁ་ཤོར་ཉེ་འགྲམ་དུ་ས་ཆ་གསར་གཟིགས་ཀྱིས་ད་ལྟའི་གདན་ས་དིལ་ཡག་དགོན་པ་གཉིས་པའི་གཙུག་ལག་ཁང་རྟེན་དང་བརྟེན་པར་བཅས་པ་གསར་བཞེངས་དང་སྒྲུབ་མཆོད་ཚེས་བཅུ་དང་དགུ་གཏོར་དབྱར་གནས་སོགས་གསར་འཛུགས་མཛད།

ཕྱི་ལོ་ ༡༩༨༢ ལོར་བོད་དུ་ཐོག་མར་ཕྱིར་ཕེབས་མཛད་དེ་དིལ་ཡག་དགོན་དུ་དབང་ལུང་བཀའ་ཁྲིད་སོགས་འཆད་སྤེལ་དང་དགེ་ཚུལ་སློང་གི་སྡོམ་པ་གནང་བ་དང་དགོན་པ་དང་སྒྲུབ་སྡེ་གསར་བཞེངས་སོགས་བསྟན་པའི་བྱ་བ་རླབས་ཆེན་མཛད། ནང་ཆེན་ཁུལ་གྱི་དགོན་པ་རྣམས་ནས་གདན་ཞུས་ལྟར་ཕེབས་ནས་དབང་ཆོས་དང་དགེ་ཚུལ་སློང་གི་སྡོམ་པ་གནང་བ་དང༌། འབུལ་འབབས་ཅི་བྱུང་དགོན་པ་གསར་བཞེངས་ཀྱི་ཆེད་དུ་གནང་བ་སོགས་བསྟན་པའི་བྱ་བ་རླབས་ཆེན་མཛད། ལྷ་ས་དང་མཚུར་ཕུ་སོགས་དགོན་སྡེ་ཁག་ལ་གནས་གཟིགས་ལ་ཕེབས་ནས་མཐར་རླང་འཁོར་བརྒྱུད་བལ་ཡུལ་དུ་ཞབས་སོར་འཁོད།

ས་བཅུ་སྐུ་ཕྲེང་བཞི་པ་གདུལ་བྱ་རྣམས་བསོད་ནམས་དམན་པའི་དབང་གིས་དགུང་གྲངས་་་་་་ཐོག་ཞི་བར་གཤེགས་ཤོར།

ཕྱི་ལོ་ ༡༩༨༤ ལོ་ནས་བཟུང་ཕྱི་རྒྱལ་དད་ལྡན་སྐྱེ་བོ་མང་པོས་ཡང་ཡང་གདན་དྲངས་པར་བརྟེན། ཐཱའི་ལེཎྜི། སིངྒྷ་པུར། ཨིནྡོ་ནི་ཤེ་ཡ། མ་ལེ་ཤེ་ཡ། ཐེ་ཝན། ཧོ་ཀོང་སོགས་ལ་ཞབས་ཀྱིས་བཅགས་ནས་སྐྱེ་བོ་མང་པོ་སྨིན་གྲོལ་གྱི་ལམ་ལ་བཀོད་པར་མཛད།

ཕྱི་ལོ་ ༡༩༨༥ ལོར་སྐྱབས་རྗེ་འཇམ་མགོན་ཀོང་སྤྲུལ་རིན་པོ་ཆེ་མཆོག་དང༌། གོ་ཤྲི་རྒྱལ་ཚབ་རིན་པོ་ཆེ་རྣམ་གཉིས་ཀྱིས་རུམ་བཏེགས་གདན་ས་ནས་ཕྱག་བྲིས་དང་བང་མི་ཆེད་བཏང་གནང་དོན་བཞིན། ཟླ་སྤྲུལ་མཆོག་༧རྒྱལ་དབང་ཀརྨ་པའི་གདན་ས་འབྲས་ལྗོངས་རུམ་བཏེགས་སུ་ཕེབས་ཏེ། ༧རྒྱལ་དབང་བཅུ་བདུན་པའི་ཡང་སྲིད་ཞབས་རིམ་དུ་ཡོངས་དགེའི་གྲོ་ལོད་ཡས་ཟོར་སྦྱོར་དངོས་རྗེས་གསུམ་ཚང་བའི་སྒོ་ནས་བདུན་སྒྲུབ་གནད་སྨིན་གྲུབ་མཚམས། སྐྱབས་རྗེ་འཇམ་མགོན་ཀོང་སྤྲུལ་རིན་པོ་ཆེ་མཆོག་དང་གོ་ཤྲི་རྒྱལ་ཚབ་རིན་པོ་ཆེ། མཁན་ཆེན་ཁྲ་འགུ་རིན་པོ་ཆེས་དབུས་བླ་སྤྲུལ་རྣམས་དང་དགོན་གཞུང་གི་བླ་གྲྭ། དེ་བཞིན་ཀརྨ་ཤྲཱི་ནཱ་ལནྡཱའི་བཤད་གྲྭ་བ་དང་སེར་སྐྱ་མི་དམངས་བཅས་མི་གྲངས་སུམ་བརྒྱ་ལྷག་ཙམ་ལ་༧རྒྱལ་དབང་བཅོ་ལྔ་པ་མཁའ་ཁྱབ་རྡོ་རྗེའི་བཀའ་འབུམ་གྱི་དབང་ལུང་གནང༌།

ཕྱི་ལོ་ ༡༩༨༦ ལོར་སྤྲུལ་སྐུ་ཨོ་རྒྱན་རིན་པོ་ཆེ་མཆོག་ནས་སྣ་གི་དགོན་པར་མཆོག་གླིང་གཏེར་གསར་དབང་ལུང་གནང་སྐབས་སྐྱབས་རྗེ་འཇམ་མགོན་ཀོང་སྤྲུལ་རིན་པོ་ཆེ་མཆོག་དང་གོ་ཤྲི་རྒྱལ་ཚབ་རིན་པོ་ཆེ་རྣམ་གཉིས་ཀྱི་དགོངས་བཞེད་ལྟར་རིན་པོ་ཆེ་རྣམ་གཉིས་དབུས་བླ་སྤྲུལ་རྣམས་ལ་བདེ་རྒྱལ་ཕག་གསུམ་གྱི་རྒྱ་གཞུང་བཀའ་ལུང་འབུལ་གནང་མཛད།

འདི་སྐབས་འཇམ་མགོན་ཀོང་སྤྲུལ་རིན་པོ་ཆེ་བློ་གྲོས་ཆོས་ཀྱི་སེངྒེའི་གདན་ས་པུལླ་ཧ་རིའི་གནས་གཞི་ཐོག་མའི་ས་ཆ་ཡང་ཟླ་སྤྲུལ་རིན་པོ་ཆེ་མཆོག་ནས་འབུལ་གནང་མཛད་པ་དང༌།

ཕྱི་ལོ་ ༡༩༨༧ ལོར་དྲུང་པ་སྐུ་ཕྲེང་བཅུ་གཅིག་པ་ཆོས་ཀྱི་རྒྱ་མཚོ་མཆོག་དགོངས་པ་གཞན་དོན་དུ་གཤེགས་པའི་ཚེ་ཞལ་སློབ་དད་ལྡན་རྣམས་ནས་གདན་ཞུས་ལྟར། ཨ་མི་རི་ཀའི་ཡུལ་དུ་ཕེབས་ནས་སྐུ་གདུང་མེ་མཆོད་སོགས་མཛད།

ཕྱི་ལོ་ ༡༩༨༩ ལོར་ཤེས་རབ་གླིང་བྱམས་མགོན་གདན་སར་དགུ་གཏོར་ཆེན་མོའི་གར་འཆམ་སྤྲོ་རྒྱས་མཛད་པའི་ཐོག་མའི་རྟེན་འབྲེལ་དུ་གདན་ཞུས་ལྟར་ཕེབས།

ཕྱི་ལོ་ ༡༩༩༠ ལོར་ཕ་ཡུལ་དིལ་ཡག་དགོན་དུ་སླར་ཡང་ཕེབས་ཏེ་བླ་མ་སངས་རྒྱས་ཀྱི་ཡང་སྲིད་སྐྱབས་རྗེ་སི་ཏུ་རིན་པོ་ཆེའི་བཀའ་ལུང་བཞིན་ཁྲི་འདོན་དང་རབ་ཏུ་བྱུང་ཞིང་དེ་ཕྱོགས་དགོན་སྡེ་ཁག་གི་བླ་སྤྲུལ་དགེ་འདུན་རྣམས་ལ་དགེ་ཚུལ་སློང་དབང་ཁྲིད་བཀའ་ཆོས་སོགས་སྐུ་ངལ་ལ་མ་འཛེམས་པར་འདོད་བློ་ཚིམ་པ་གནང་བར་མཛད་དེ་གདན་ས་ཆེན་པོ་དཔལ་སྤུངས་སུ་བྱོན་ནས་བླ་གྲྭ་རྣམས་ཀྱི་ཐུགས་མོས་ལྟར་དབང་ཆོས་སོགས་གནང༌།

དེ་ནས་འོག་མིན་ཀརྨའི་གདན་ས་གཉིས་པ་ཀརྨ་དགོན་དུ་བྱོན་ཏེ་དབང་ལུང་བཀའ་ཆོས་སོགས་བསྩལ་ཏེ། ཡར་ལམ་འོག་མིན་མཚུར་ཕུའི་གདན་ས་ཆེན་པོར་བྱོན་ཏེ་སྒྲུབ་དཔོན་བདེ་ཆེན་རིན་པོ་ཆེའི་ཐུགས་སྨོན་བཞིན། སྒར་གོང་འོག་དང་གནས་ནང་ཡངས་ཅན་དགོན་སོགས་ཀྱི་དགེ་འདུན་རྣམས་ལ་རབ་བྱུང་བསྙེན་རྫོགས་གནང་བ་སོགས་བསྟན་པའི་བྱ་བ་རླབས་ཆེན་བསྐྱངས་གནང་མཛད། བལ་ཡུལ་གྱི་གདན་སར་ཞབས་སོར་འཁོད་དེ་སྐུ་མཚམས་ཟླ་ཤས་བཞུགས།

སླར་ཡང་སྐྱབས་རྗེ་འཇམ་མགོན་ཀོང་སྤྲུལ་རིན་པོ་ཆེ་དང་རུམ་བཏེགས་དགོན་གཞུང་དབུ་ཆོས་རྣམས་ཀྱིས་གདན་ཞུས་བཞིན། ཕྱི་ལོ་ ༡༩༩༡ ལོར་རུམ་བཏེགས་སུ་ཕེབས་ཏེ། ༧རྒྱལ་བའི་དབང་པོ་དཔལ་ཀརྨ་པའི་མཆོག་ཞབས་རིམ་དུ་གྲོ་ལོད་ཡས་གཟོར་གྱི་སྒྲུབ་པ་ཚད་ལྡན་མཛད།

ཕྱི་ལོ་ ༡༩༩༢ ལོར་སྐྱབས་རྗེ་དིལ་མགོ་མཁྱེན་བརྩེ་རིན་པོ་ཆེ་མཆོག་དགོངས་པ་གཞན་དོན་དུ་གཤེགས་སྐབས་གསང་ཡུམ་ལྷ་མོ་མཆོག་ནས་གདན་ཞུས་ཀྱིས་འབྲུག་ཡུལ་དུ་ཕེབས།

མདོར་ན་རྗེ་འདི་ཉིད་ཀྱིས་བསྟན་པའི་རྩ་བ་འདུལ་ཁྲིམས་ཆེ་ཕྲ་མཐའ་དག་སྤྱན་གྱི་འབྲས་བུ་ལྟར་གཅེས་སྤྲས་དང་འབྲེལ་སྔ་ཕྱིར་དགེ་ཚུལ་སློང་གི་སྡོམ་པ་བཞི་སྟོང་བརྒལ་བ་གནང་བས་མཚོན་བསྟན་པའི་བྱ་བ་འཁོར་ལོ་གསུམ་གྱི་མཛད་ཕྲིན་མཐའ་ཡས་པ་བསྐྱངས་པ་དང༌། ལོ་ཤས་སྔོན་ནས་མ་འོངས་འབྱུང་འགྱུར་གྱི་བཀའ་སློབ་དང་ཕྱི་ནང་རྟེན་གསུམ་ཆེ་ཕྲ་ཀུན་ཐོ་བཀོད་མཛད་ནས་མ་འོངས་སྔོན་གཟིགས་ཀྱིས་དགོངས་པ་གཞན་དོན་དུ་གཏད་དེ་མཐར།

ཕྱི་ལོ་ ༡༩༩༢ ལོར་སྐུ་སྙུང་པའི་ཚུལ་བསྟན་སྐབས་ཞབས་གྲས་རྣམས་དང་ཧོང་ཀོང་སྦྱིན་བདག་རྒྱ་བླ་མ་ཆེན་སོགས་ནས་དེ་མུས་སུ་བཞུགས་བློ་བྲལ་བས་སྨན་བཅོས་ཆེད་ཧོང་ཀོང་དུ་གདན་དྲངས་པ་ལྟར་ཧོང་ཀོང་དུ་ཕེབས་ནས་མ་འོངས་པར་བསྟན་པ་འཛིན་སྐྱོང་བྱ་ལུགས་སོགས་བཀའ་སློབ་གནང་སྟེ་མཐར་དགུང་གྲང་དྲུག་ཅུ་རེ་བཞི་སྟེ་ཕྱི་ལོ་ ༡༩༩༢ ཟླ་༤་པའི་ཚེས་༢་བོད་རབ་བྱུང་བཅུ་བདུན་པ་ཆུ་སྤྲེལ་ལོ་ཟླ་༡་པའི་ཚེས་༢༩་རེ་གཟའ་ལྷག་པ་ཉིན་བདག་ཅག་བསོད་ནམས་དམན་པའི་དབང་གིས་གཟུགས་སྐུའི་བཀོད་པ་ཆོས་དབྱིངས་སུ་བསྡུ་བའི་ཚུལ་བསྟན་པར་མཛད་དོ། །

སྐབས་དེར་མཁན་པོ་ཀར་མཐར་མཆོག་ནས་ཐུགས་དམ་གསོལ་འདེབས་མཛད་པ་དང༌། དེ་བཞིན་མི་ཕྱེད་པའི་ཆོས་ཉིད་རོལ་པའི་དབྱིངས་སུ་དཔོན་སློབ་དགོངས་པ་དབྱེར་མེད་མཚོན་པའི་མཐུས། ༧སྐྱབས་རྗེ་བྱམས་མགོན་སི་ཏུ་རིན་པོ་ཆེ་མཆོག་ཧོང་ཀོང་དུ་ཆེད་ཀྱིས་ཞབས་བཅགས་ཏེ། ཐུགས་སྨོན་དང་ཐུགས་ཡིད་བསྲེ་བ་སོགས་ངེས་དོན་གྱི་རྩལ་འདྲེན་མཛད་པས་དེར་ཡོད་པའི་སྐལ་ལྡན་རྣམས་ཤིན་ཏུ་ཡིད་རངས་པར་མཛད།

དེ་རྗེས་ཧོང་ཀོང་ནས་ཟླ་༢་པའི་ཚེས་༥་ཕྱི་ཟླ་༤་པའི་ཚེས་༨་ཉིན་སྐུ་གདུང་རིན་པོ་ཆེ་བལ་ཡུལ་བཞུགས་དགོན་དུ་གདན་དྲངས་པས། ལམ་ནས་ཆོས་ལུགས་རིས་མེད་ཀྱི་བླ་གྲྭ་རྣམས་ནས་བསུ་བ་སེར་སྦྲེངས་སོགས། ཕྱི་ནང་གི་དད་པའི་སྐྱེ་བོ་མི་སྣ་རྣམས་ཀྱིས་གསོལ་འདེབས་དང༌། གདུང་མཇལ་གྱིས་མཐོང་གྲོལ་བྱིན་རླབས་ཐོབ། དེ་སྐབས་༧སྐྱབས་རྗེ་འཇམ་མགོན་ཀོང་སྤྲུལ་རིན་པོ་ཆེ་ཞི་བར་གཤེགས་པ་དེ་ཉིད་ཆེད་ཕེབས་དང་སྦྲགས། སྐུ་གདུང་རིན་པོ་ཆེ་ཆ་བྱད་སྐུ་ཚུགས་བཞེངས་གསོལ་མཛད་ནས། དད་པའི་སྐྱེ་བོ་རྣམས་ཀྱི་བསོད་ནམས་ཀྱི་ཞིང་དམ་པར་ཚོགས་ཀྱི་ཚོམ་བུའི་དཀྱིལ་འཁོར་དུ་བཞུགས་སུ་གསོལ་ཏེ། སྐུ་ཚིགས་༤༩་མཐར་ཕྱིན་གྱི་མཆོད་སྤྲིན་སྤྲོས་བཅས་དཔག་མེད་འབུལ་བས་མཚོན་དགོངས་པ་ཡོངས་སུ་རྫོགས་པར་མཛད་དོ། །

༈ དེ་ལྟར་འཕགས་ཆེན་བྱང་སེམས་ས་ལ་གནས་པ་རྣམས་ཀྱི་སྐུ་ཡི་རྣམ་ཐར་གསང་བ་བསམ་གྱིས་མི་ཁྱབ་པ་ནི་སོ་སྐྱེའི་བློ་ཡི་སྤྱོད་ཡུལ་དུ་གྱུར་པ་མ་ཡིན་པའི་ཕྱིར་བདག་ལྟ་བུའི་བློའི་གཞལ་བྱར་མ་གྱུར་པ་དེ་ལྟ་ན་ཡང༌། མཐུན་མོང་སོ་སོའི་སྐྱེ་བོའི་གདུལ་བྱའི་སྣང་ངོར་ཇི་ལྟར་སྣང་བའི་སྐུ་ཡི་རྣམ་ཐར་གྱི་ཆ་ཙམ་ཞིག་ཡི་གེའི་རིས་སུ་བཀོད་པ་འདི་ནི། མགོན་པོ་གང་གི་ཐུགས་བརྩེས་དགྱེས་པར་བསྐྱངས་པའི་སློབ་བུ་ཐ་ཤལ་བ་དིལ་ཡག་སྒྲུབ་དཔོན་སྤྲུལ་མིང་འཛིན་པ་ཀརྨ་གཞན་ཕན་བློ་གྲོས་ཆོས་ཀྱི་སེངྒེ་ནས་དཔལ་ལྡན་བླ་མའི་རྣམ་ཐར་རྗེས་སུ་དྲན་ཅིང་བྲིས་པས། བདག་གཞན་སེམས་ཅན་ཐམས་ཅད་ཀྱི་རྒྱུད་ལ་བླ་མའི་བྱིན་རླབས་འཇུག་སྟེ་ས་ལམ་རིམ་གྱིས་བགྲོད་ནས་ཚེ་འདི་ཉིད་ལ་ཆོས་སྐུ་རྡོ་རྗེ་འཆང་གི་གོ་འཕང་མངོན་དུ་གྱུར་པ་དང༌། སླར་ཡང་བདག་སོགས་བསྟན་འགྲོའི་དོན་དུ་མཆོག་གི་སྤྲུལ་སྐུ་མྱུར་བ་ཉིད་དུ་བྱོན་ཏེ་གོང་མའི་རྣམ་ཐར་དམ་པའི་ཚུལ་དགུ་རྗེས་སུ་བསྐྱང་ནས་སྐུ་ཚེའི་མཛད་ཕྲིན་མཐར་ཕྱིན་པའི་སྨོན་ལམ་བཟང་པོ་བཅས། ཕྱི་ལོ་ ༡༩༩༤ ཟླ་༣་པའི་ཚེས་༡༡་བཟང་པོར་གྲུབ་པར་བགྱིས་པའོ། །དགེའོ། །དགེའོ།། །།